Danmark scorer højest på det nye såkaldte DESI-indeks, som EU-Kommissionen fremlagde tidligere i dag, og går dermed forrest i at udnytte de digitale muligheder, der tilbydes.

Indekset måler de 28 EU-lande på fem forskellige områder som eksempelvis brug af internettet og digitale evner i befolkningen, og her sniger Danmark sig altså ind på en førsteplads lige foran vores naboer fra Sverige.

Læs også : Nu kan du også snart dø på Facebook

I bunden finder man Rumænien, der scorer under halvt så mange point som Danmark og placerer sig lige under Bulgarien.

Er bedst på to af fem områder

Undersøgelsens formål er at fastslå, hvor det halter for at blive et digitalt Europa, og det er altså langt fra Danmark, der trækker ned, da vi generelt ligger langt over det europæiske gennemsnit.

Faktisk gør vi det så godt, at vi er det bedste land på to ud af fem områder, hvor det ene er digitale offentlige tjenester, og det andet er integration af digital teknologi.

Især danske virksomheder er gode til at udnytte de muligheder, internettet tilbyder, hvor de eksempelvis er gode til at sælge deres produkter over landegrænser og benytte online betaling.

Læs også : OVERBLIK De store danske it-eventyr

Vores brug af internettet til blandt andet at udveksle sundhedsdata og udfylde personlige formularer til offentlige myndigheder giver os en solid førsteplads på området for offentlige tjenester.

Generelt over gennemsnittet

De andre områder, som er blevet undersøgt, er muligheden for internetforbindelse, befolkningens digitale evner og brugen af internettet.

I Danmark er der generelt bedre muligheder for internetforbindelse end i resten af Europa, blandt andet fordi trefjerdedele af befolkningen herhjemme har adgang til en 4G trådløs forbindelse. Samlet ligger vi på en femteplads inden for dette område.

Læs også : Kommuner kræver langt bedre mobilsignal fra ny udbyder

Vores digitale evner er også langt over gennemsnittet, da eksempelvis hele 92 procent af befolkningen bruger internettet. Mens vi bruger internettet næstmest i hele EU, hvor brug af netbank og onlineshopping er meget populært.

Stor kløft mellem EU-lande

For at udregne indekset har man brugt 30 forskellige indikatorer og udregnet et fast vægtnings-system til at rangere landene ud fra de indsamlede data.

Undersøgelsen viser en stor kløft mellem EU-landene i digital udnyttelse. Eksempelvis scorer Malta nul procent på et område, hvor Estland scorer 100.